**Udvælgelse af revisionsvirksomheder til kvalitetskontrol[[1]](#footnote-1)**

***1. Virksomhedstype og hyppighed***

Ifølge revisorlovens § 29, stk. 3, skal en revisionsvirksomhed kvalitetskontrolleres med højst 6 års mellemrum. Kvalitetskontrollen skal dog udføres med højst 3 års mellemrum i revisionsvirksomheder, der udfører revision af regnskaber aflagt af virksomheder af interesse for offentligheden, jf. revisorlovens § 21, stk. 3.

Der kan være kortere tid mellem en revisionsvirksomheds kvalitetskontrol end henholdsvis 6 og 3 år, idet der er indlagt en grad af tilfældighed i udtrækningen, således at der ikke skabes forudsigelighed om, hvornår en virksomhed skal kvalitetskontrolleres.

Der kan endvidere foreligge omstændigheder, der gør, at Tilsynet beslutter en hyppigere kontrol, jf. § 6 i bekendtgørelse om kvalitetskontrol og Revisortilsynets virksomhed..

De revisionsvirksomheder, der skal have gennemført en ordinær kvalitetskontrol, udtrækkes på grundlag af de oplysninger, som er registreret i Revireg.

Bekendtgørelsens § 5, stk. 2, gør det muligt for en revisionsvirksomhed at vælge at få holdingselskaber kvalitetskontrolleret samtidig med den ”egentlige” revisionsvirksomhed, dvs. i det år, hvor den ”egentlige” revisionsvirksomhed er udtaget af Revisortilsynet. Derimod berettiger udtagelse af et holdingselskab til kvalitetskontrol ikke til at kræve, at den ”egentlige” revisionsvirksomhed samtidig kvalitetskontrolleres.

Det skal dog bemærkes, at virksomheder, der ikke afgiver erklæringer efter revisorlovens § 1, stk. 2, kan undtages fra kvalitetskontrol, jf. nedenfor.

Revisortilsynet opfordrer af praktiske grunde til, at den kontrollerede revisionsvirksomhed altid anmoder om en samtidig kontrol af ejerselskaber, der ikke er undtaget fra kvalitetskontrol efter bekendtgørelsens § 2, stk. 2.

Kvalitetskontrollanten skal afgive separate erklæringer for holdingselskaberne, jf. bilag 13.

***2. Virksomheder, der ikke afgiver erklæringer efter revisorlovens § 1, stk. 2***

Revisionsvirksomheder, hvorigennem der ikke afgives erklæringer efter revisorlovens § 1, stk. 2, kan undtages fra kvalitetskontrol, jf. bekendtgørelsens § 4, stk. 2. Dette omfatter f.eks. holding virksomheder til revisionsvirksomheder.

For at blive undtaget skal virksomheden hvert år afgive en tro- og loveerklæring til Erhvervsstyrelsen om, at der ikke afgives erklæringer efter § 1, stk. 2 igennem virksomheden.

Tidsmæssigt må revisionsvirksomheder, som skal undtages fra kravet om kvalitetskontrol, ikke have afgivet erklæringer i henhold til revisorlovens § 1, stk. 2, i kalenderåret, hvor tro- og loveerklæringen senest skal afgives (15. januar) og det foregående kalenderår.

Revisortilsynet kan beslutte, at der skal foretages en kvalitetskontrol, selvom der er afgivet en tro- og loveerklæring, jf. bekendtgørelsens § 4, stk. 2. I så fald vil virksomheden blive kontaktet af Revisortilsynet.

Tro- og loveerklæringen skal afgives med digital signatur i Revireg senest den 15. januar for ikke at indgå i udtrækningsgrundlaget for det pågældende år.

Erhvervsstyrelsen kontrollerer hvert år de afgivne tro- og loveerklæringer. Hvis det konstateres, at en revisionsvirksomhed fejlagtigt har afgivet en erklæring efter bekendtgørelsens § 2, stk. 2, underrettes Revisortilsynet herom. Revisortilsynet kan herefter beslutte, at revisionsvirksomheden udtages til ekstraordinær kvalitetskontrol.

***3. Netværk***

Revisionsvirksomheder, der indgår i et netværk, kan anmode Revisortilsynet om, at blive udtaget til kvalitetskontrol samme år, som én eller flere revisionsvirksomheder i samme netværk er udtaget. Revisortilsynet kan også af egen drift beslutte dette, jf. bekendtgørelsens § 5, stk. 1.

Et netværk er defineret i § 7, stk. 3, i bekendtgørelse om godkendte revisorers og revisionsvirksomheders uafhængighed[[2]](#footnote-2). Heraf følger det, at der ved et netværk forstås en større struktur,

1. der tager sigte på samarbejde, og som en revisor eller en revisionsvirksomhed deltager i, og
2. som klart tager sigte på overskuds- eller omkostningsdeling eller har fælles ejerskab, kontrol eller ledelse, fælles kvalitetspolitik og -procedurer, en fælles forretningsstrategi, anvender et fælles firmanavn, eller er fælles om en betydelig del af de faglige ressourcer.

For at falde ind under et netværk skal én eller flere faktorer således være opfyldt:

* Der skal være tale om et samarbejde, som revisor eller revisionsvirksomheden deltager i, *og* samarbejdet
* skal tage sigte på overskuds- eller omkostningsdeling, *eller*
* der skal være tale om et samarbejde, der er karakteriseret ved, at det *enten* har
* fælles ejerskab, kontrol eller ledelse,
* fælles kvalitetspolitik eller -procedurer,
* fælles forretningsstrategi,
* fælles firmanavn, *eller*
* er fælles om en betydelig del af de faglige ressourcer.

Et samarbejde mellem revisorer eller revisionsvirksomheder med blot ét af de fem ovenstående karakteristika vil således betyde, at der er tale om et netværk.

Der henvises til Erhvervsstyrelsens uafhængighedsvejledning for en uddybning af netværksbegrebet.

Revisortilsynet kan vælge at udpege mere end en kvalitetskontrollant til at udføre kvalitetskontrol i et netværk. Kvalitetskontrollanten/kontrollanterne skal opfylde uafhængigheds- og kompetencekravene i relation til alle de revisionsvirksomheder og godkendte revisorer, der er omfattet af kvalitetskontrollen.

***4. Ekstraordinær kontrol***

Revisortilsynet kan beslutte, at en revisionsvirksomhed skal udtages til ekstraordinær kontrol, såfremt der foreligger omstændigheder, der begrunder dette, jf. bekendtgørelsens § 4, stk. 1. I sådanne tilfælde kan tidsfristerne fraviges.

Revisortilsynet kan endvidere af Erhvervsstyrelsen blive anmodet om, at udtage en revisionsvirksomhed til ekstraordinær kontrol, jf. bekendtgørelsens § 6, stk. 1. I sådanne tilfælde kan tidsfristerne ligeledes fraviges.

***5. Underretning af revisionsvirksomheder, som er udtaget til kvalitetskontrol***

De revisionsvirksomheder, der er udtaget til kvalitetskontrol underrettes hvert år senest den 1. marts om, at de skal kvalitetskontrolleres.

**Tidslinje – Kvalitetskontrol**

Senest d. 15/1 Tro- & love-erklæring. i henhold til § 1 stk. 2 indsendes

 (fx for holding).

Senest d. 1/2 Tro- & love-erklæring fra kvalitetskontrollant om

 verserende sager i Revisornævn.

Senest d. 1/3 Revisionsvirksomheder underrettes om udtagning til

 Kvalitetskontrol.

Så vidt muligt Kvalitetskontrollant og revisionsvirksomhed underrettes

før d. 1/4 om hvilken revisionsvirksomhed(er)/kvalitetskontrollant

 Revisortilsynet har bestemt.

14 dages frist – 1) Revisionsvirksomhed

fra modtagelse - evt. indsigelse

af underretning - bekræftelse i Revireg.

1. Kvalitetskontrollant

 - evt. indsigelse

 - udfyldelse af aftalekoncept i Revireg.

Løbende Revisortilsyn accepterer aftale i Revireg.

Senest d. 15/11 Indsendelse af erklæring og evt. rapport.

1. Af juli 2013 [↑](#footnote-ref-1)
2. Nr. 663 af 26. juni 2008 [↑](#footnote-ref-2)